text: Narkoring trevles op
  12 juli 2011 kl. 11.45
  For første gang siden 2. januar blev dørene mandag åbnet i en retssag mod én af de 33 sigtede i en stor sag om salg af amfetamin og kokain, skriver Vejle Amts Folkeblad tirsdag.
  Narkoringen trækker tråde til Vejle, Give, Billund og Grindsted og for, at de sigtede ikke skal afstemme deres forklaringer, har dørene været lukkede i samtlige retsmøder.
  Men mandag blev dørene holdt åbne, da den 32-årige Ahmed-Samer Abdelrazik fik et år og otte måneders fængsel for overdragelse af 400 gram amfetamin og 100 gram kokain til videresalg.
  Anklageren forsøgte at bevise, at der var handlet i alt 500 gram amfetamin, men den 32-årige blev alene dømt for den mængde, han selv kunne erkende.
  I alt handlede Ahmed-Samer fem gange med amfetamin og kokain med en ung mand fra Grindsted, der 14. juni fik flere års fængsel for sin rolle i narkoringen.
  Mandagens dom var den 17. i sagen, men 14 endnu sidder varetægtsfængslet og venter på deres dom. Yderligere to er sigtede i sagen, men de er ikke fængslet.
  